text: 20 anys sense biblioteca
  BarrisSarrià
  Bernat Julià (@_BerNius)
  Des de fa molts anys el veïnat i les entitats del barri reivindiquen una biblioteca a la vila de Sarrià.
  Aquests anys la biblioteca de referència dels veïns i veïnes de Sarrià era la Biblioteca Clarà, al barri de les Tres Torres, però el veïnat ha insistit sempre en la necessitat de situar un equipament d'aquestes característiques al centre de l'antiga vila. Així doncs, aquest equipament, segons el projecte presentat per l'Ajuntament i validat per les entitats veïnals incorporaria diferents elements i tindria una superfície total de 5.300 metres quadrats. A banda del cos de la biblioteca, comptaria amb dues plantes d'oficines del districte que es traslladarien des de les actuals dependències municipals al carrer Anglí i una planta inferior amb una sala d'actes i un espai per exposicions. També tindria espais polivalents i aules d'estudi. L'equipament està pensat per ser un espai que no generi cap residu i per tant mediambientalment sostenible i que vol donar un altre aire a la plaça de Sarrià.
  La nova biblioteca s'ubicarà curiosament a uns metres d'on es trobava l'antiga i petita biblioteca de Sarrià, instal·lada en un edifici de la mateixa plaça. Aquest projecte es va presentar el febrer del 2017 i aleshores la data prevista d'inici d'obres era entre desembre del 2017 i gener del 2018, però ara per ara es desconeix si serà realitat abans d'acabar el mandat. En el darrer Consell Plenari, preguntat per un membre de l'Associació de Veïns de Sarrià, el regidor del districte, Jaume Asens (Barcelona en Comú), va afirmar que "tenen el compromís de fer la licitació de les obres en aquest mandat" sense poder fixar cap data concreta. Un element que ha quedat descartat del projecte és la incorporació de l'arxiu històric de Sarrià, una demanda també antiga per recuperar la memòria de la vila que en aquest cas no podrà complir-se. La construcció de la biblioteca també implicarà que s'obri el carrer Menor de Sarrià, fins a la via Augusta. Segons declara- cions de l'Associació de Veïns de Sarrià això ajudarà a "envoltar i integrar un edifici d'una mida considerable".